**Ražošanas objektu būvdarbu un projektēšanas darbu iepirkumu izvērtēšanas**

**komisijas 2022.gada 24.novembra komisijas sēdē sniegtās atbildes uz uzdotiem jautājumiem par atklāto konkursu “Katlu mājas ar jaudu 6,3 MW izbūve Jaunmārupē”, pasūtījuma identifikācijas Nr. RS2022/272/AK**

**1.Jautājums:**

Pasūtītāja AS “RĪGAS SILTUMS”, reģ.Nr. 40003286750 atklāta konkursa „Katlu mājas ar jaudu 6,3 MW izbūve Jaunmārupē”, iepirkuma identifikācijas Nr. RS2022/272/AK nolikuma 4.Pielikuma “Tehniskās specifikācijas” sadaļā Nr.1 norādīts, ka “Mārupes novada dome katlu mājas izbūvei izskata divus iespējamos zemes gabalus – Īvju ielā 5 ( ~ 3500 m2) un Mazcenu alejā 37 ( ~ 5900 m2)”.

Lūdzam precizēt zemes gabalu, kurā tiks īstenota katlu mājas izbūve.

**Atbilde:**

AS “RĪGAS SILTUMS” šobrīd veic pārrunas ar Mārupes novada domi un zemes gabala Mazcenu alejā 37 īpašniekiem, tādēļ katlu mājas izbūves zemes gabals vēl nav izvēlēts.

Abi piedāvātie zemes gabali, Īvju ielā 5 un Mazcenu alejā 37, ir blakus esoši, tos šķērso un/vai tiem blakus atrodas inženierkomunikācijas (ūdensvads, kanalizācija, gāzesvads). Gatavojot iepirkuma dokumentāciju, tika pieņemts, ka katlu mājas izbūves izmaksas nav atkarīgas no zemesgabala atrašanās vietas. Taču gadījumā, ja ieinteresētais piegādātājs uzskata, ka katlu mājas izbūves izmaksas atšķiras, lūdzam konkursa piedāvājuma vēstulē sniegt norādījumus par izbūves vietas adresi un iesniegt alternatīvu piedāvājumu ar otru adresi, sniedzot skaidrojumu par darbu apjomu un izmaksu atšķirībām.

**2.Jautājums:**

Vai tehniskās specifikācijas 4.1.3 punkta prasība attiecas arī uz 0.3MW katla kurtuvi?

**Atbilde:**

Nolikuma 4.pielikuma “Tehniskās specifikācijas” 4.sadaļas 4.1.3.punkts nosaka, ka prasības attiecas uz abu biokurināmā katlu sadedzināšanas kurtuvēm.

**3.Jautājums:**

Lūdzu norādīt nepieciešamo siltumakumulācijas tvertnes minimāli pieļaujamo ietilpību MWh vai tvertnes minimāli nepieciešamo tilpumu m3.

**Atbilde:**

Nolikuma 4.pielikuma “Tehniskās specifikācijas” 4.sadaļas 4.2.2.punkts nosaka, ka siltumakumulācijas tvertnes tilpumu nosaka izstrādājot būvprojektu. Siltumkumulācijas tvertnei jānodrošina stabils iekārtu darbs vasaras periodā. Paredzamās diennakts siltumslodžu svārstības ir līdz 0,5 MW.

**4.Jautājums:**

Lūdzu precizēt tehniskās specifikācijas 4.2.8 – pie kāda kurināmā mitruma un kaloritātes ir jānodrošina norādītais kurināmā izmantošanas lietderības koeficients. **Atbilde:**

Norādītais kurināmā izmantošanas lietderības koeficients ir jānodrošina pie kurināmā koksnes šķeldas ar mitrumu 45% un šķeldas zemākās siltumspējas   
2190 kcal/kg.

**5.Jautājums:**

Lūdzu norādīt datus dūmgāzu kondensatoram: atgaitas temperatūra

(vasarā/ziemā), caurplūde (vasarā/ziemā. Kāda ir minimāli atgūstamā jauda (kW) un pie kādiem nominālajiem parametriem (kurināmā mitrums, kaloritāte, atgaitas temperatūra un plūsma).

**Atbilde:**

Prasības dūmgāzu kondensatoram ir aprakstītas Nolikuma 4.pielikuma “Tehniskās specifikācijas” 4.sadaļas 4.4.punktā un dūmgāzu kondensators ir jāizvēlas atbilstoši Pretendenta piedāvātā lielākās jaudas biokurināmā katla (3 MW) tehniskajiem parametriem. Patreiz Jaunmārupes siltumtīklu hidrauliskais un temperatūru režīms ir nesakārtots, tādēļ Nolikuma 4.pielikuma “Tehniskās specifikācijas” prasībās nav minēti konkrēti dūmgāzu kondensatora darbības parametri. AS “RĪGAS SILTUMS” plāno sakārtot Jaunmārupes siltumapgādes sistēmas darbību un nodrošināt vidēju atgaitas temperatūru ne augstāku kā 45 °C.

**6.Jautājums:**

Lūdzu precizēt tehniskās specifikācijas punktu 4.6.3. - vai visi dūmvadi (gāzejas) jāizgatavo no AISI316, t.i. arī tie, kas atrodas pirms dūmgāzu kondensatora? Vai dūmvadus, kuros nav kondensētas dūmgāzes, drīkst izgatavot no oglekļa tērauda?

**Atbilde:**

Dūmvados (gāzejās), kuros nenokļūst kondensētas dūmgāzes ir pieļaujams izmantot oglekļa tērauda dūmeja.

**7.Jautājums:**

Vai pieļaujams kurināmā noliktavas risinājums, kurā kustīgo grīdu garums ir tāds, lai šķeldas piegādes autotransports var uzbraukt uz tās un izkraut kurināmo tieši uz kurināmā noliktavas, t.i. nav jālieto frontālais iekrāvējs vai cita veida palīgtehnika? Pretendents nodrošinātu kurināmā rezerves 72h apjomā.

**Atbilde:**

Nolikuma 4.pielikuma “Tehniskās specifikācijas” 4.sadaļas 4.9.9.punkts nosaka, ka Pretendents var piedāvāt alternatīvu kurināmā noliktavas konstrukciju, ja tā nodrošina augstāku kurināmā sagatavošanas automatizācijas pakāpi, nesamazinot siltumavota ekspluatācijas drošību.

**8.Jautājums:**

Lūdzu precizēt tehniskās specifikācijas punktu 4.16.3 ar kuru noteikts, ka būvēm un iekārtām jāspēj darboties pie vēja ātruma 40 m/s. Eirokodekss LVS EN 1991-1-4/NA Iedarbes uz konstrukcijām. 1.-4.daļa: Vispārīgas iedarbes. Vēja iedarbes. Nacionālais pielikums nosaka, ka ēku un inženierbūvju projektēšanā aprēķina fundamentālais vēja pamatātrums Rīgas jūras līča piekrastes zonā ir 24 m/s. Lūdzu precizēt, ko Pasūtītājs ir domājis ar “jāspēj darboties” pie vēja ātruma 40 m/s. Lūdzu apstiprināt, ka projektēšanā jālieto Latvijas būvnormatīvu un Latvijā spēkā Eirokodeksu noteiktās aprēķinu vērtības.

**Atbilde:**

Ēku un inženierbūvju projektēšana ir jāveic atbilstoši spēkā esošajiem Latvijas būvnormatīviem un Eirokodeksa normatīviem. Šādas vēja brāzmas, kā norādāt: “*…aprēķina fundamentālais vēja pamatātrums Rīgas jūras līča piekrastes zonā ir   
24 m/s*”, pēdējo gadu gaitā ir bieža parādība, tāpēc Pasūtītājs izvirza prasību iekārtām, konstrukcijām, komunikācijām darboties pie vēja ātruma 40 m/s.

**9.Jautājums:**

Lūdzu precizēt kurināmā kaloritātes vērtības diapazonu. Biokurināmā raksturojumā norādīts, ka paredzēts izmantot enerģētisko šķeldu ar mizas piejaukumu. Norādīta kaloritāte 1500-3300 kcal/kg jeb 6280 kJ/kg – 13 817 kJ/kg. Pie kurināmā mitruma 55% kaloritāte parasti svārstās ap 1650 kcal/kg jeb 6900 kJ/kg.**Atbilde:**

Nolikuma 4.pielikuma “Tehniskās specifikācijas” 4.sadaļas 4.17.punktā norādīts, ka šķeldas mitrums ir robežās no 35% līdz 55%. Attiecīgi kurināmā zemākā siltumspēja robežās no 1700 kcal/kg pie 55% mitruma satura līdz 2700 kcal/kg pie 35% mitruma satura.